Document ID: 32011D0631
Publication Date: 2011-09-21

Title and Content:
IZVEDBENI SKLEP KOMISIJE
z dne 21. septembra 2011
o določitvi vprašalnika za poročanje o izvajanju Direktive 2008/1/ES Evropskega parlamenta in Sveta o celovitem preprečevanju in nadzorovanju onesnaževanja
(notificirano pod dokumentarno številko C(2011) 6502)
(Besedilo velja za EGP)
(2011/631/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2008/1/ES Evropskega parlamenta in Sveta z dne 15. januarja 2008 o celovitem preprečevanju in nadzorovanju onesnaževanja (1) ter zlasti člena 17(3) Direktive,
ob upoštevanju naslednjega:
(1)
Države članice morajo v skladu z Direktivo 2008/1/ES vsaka tri leta poročati o izvajanju navedene direktive na podlagi vprašalnika, ki ga določi Komisija.
(2)
Komisija je sestavila štiri vprašalnike. Četrti vprašalnik, določen s Sklepom Komisije 2010/728/EU (2), zajema leta 2009, 2010 in 2011.
(3)
Ker se bo vprašalnik, določen s Sklepom 2010/728/EU, za poročanje uporabljal do 31. decembra 2011, je treba določiti nov vprašalnik za naslednje triletno poročevalno obdobje ob upoštevanju izkušenj, pridobljenih pri izvajanju Direktive 2008/1/ES in uporabi prejšnjih vprašalnikov. Glede na to, da bo Direktiva 2008/1/ES razveljavljena s 7. januarjem 2014 in jo bo nadomestila Direktiva 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (3), mora novi vprašalnik zajemati le dve leti, in sicer 2012 in 2013. Zaradi jasnosti je treba Sklep 2010/728/EU nadomestiti.
(4)
Ukrepi iz tega sklepa so v skladu z mnenjem odbora, ustanovljenega v skladu s členom 6 Direktive Sveta 91/692/EGS (4) -
SPREJELA NASLEDNJI SKLEP:
Člen 1
1. Države članice za poročanje o izvajanju Direktive 2008/1/ES uporabijo vprašalnik, ki je določen v Prilogi.
2. Poročila, ki jih je treba predložiti, zajemajo obdobje od 1. januarja 2012 do 31. decembra 2013.
Člen 2
Sklep 2010/728/EU se razveljavi s 1. januarjem 2013.
Člen 3
Ta sklep je naslovljen na države članice.
V Bruslju, 21. septembra 2011

Classification:
Level 1 Topics: 100150
100144
100155
Level 2 Topics: 100242
100175
100223
Level 3 Topics: 1707
4488
2470
525
All Topics: 2247
2611
5334
5754